เตรียมขยายการเชื่อมโยงท่องเที่ยว ภูเก็ต สุราษฏธานี พังงาและกระบี่ เริ่ม 1 สิงหาคมนี้
นายธนกร วังบุญคงชนะ เลขานุการรัฐมนตรีประจำสำนักนายกรัฐมนตรี ในฐานะโฆษกประจำศูนย์บริหารสถานการณ์เศรษฐกิจจากผลกระทบจากการระบาดของโรคติดเชื้อไวรัสโคโรนา 2019 (ศบศ.) เปิดเผยว่า ในที่ประชุม ศบศ. นายกรัฐมนตรี ได้เน้นย้ำถึงความสำเร็จของโครงการ Phuket Sandbox โดยพบว่ามีจำนวนนักท่องเที่ยวสะสมตั้งแต่วันที่ 1 – 21 กรกฎาคม 2564 รวม 9,358 คน สร้างรายรับการท่องเที่ยว 534 ล้านบาท นอกจากนี้นายกรัฐมนตรี ได้เห็นชอบมาตรการให้นักท่องเที่ยวต่างชาติที่เข้าร่วม Phuket Sandbox เดินทางท่องเที่ยวเชื่อมโยงระหว่างจังหวัดภูเก็ตกับพื้นที่นำร่องอื่น (7+7) โดยนักท่องเที่ยวพำนักภายในพื้นที่จังหวัดภูเก็ตเป็นเวลา 7 วัน และสามารถเดินทางท่องเที่ยวและต้องพำนักในพื้นที่อื่นๆ อีกเป็นเวลาอย่างน้อย 7 วัน ได้แก่ จังหวัดสุราษฎร์ธานี ที่เกาะสมุย เกาะพงันและเกาะเต่า  จังหวัดกระบี่ ที่เกาะพีพี เกาะไหงและไร่เล  จังหวัดพังงา ที่เขาหลัก เกาะยาวน้อยและเกาะยาวใหญ่ กำหนดเริ่มดำเนินการในวันที่ 1 สิงหาคม 2564นายธนกร กล่าวด้วยว่า ในส่วนของมาตรการกระตุ้นเศรษฐกิจและการลงทุนโดยการดึงดูดชาวต่างชาติที่มีศักยภาพสูงเข้าสู่ประเทศไทย ตามข้อเสนอของทีมปฏิบัติการเชิงรุกทาบทามทั้งบริษัทเอกชนไทยและต่างประเทศ มีการปรับข้อจำกัดต่างๆ และอำนวยความสะดวก เพื่อดึงดูดกลุ่มเป้าหมายที่สำคัญ ซึ่งจะเป็นประโยชน์ต่อประเทศในระยะยาว ประกอบด้วย กลุ่มประชากรโลกที่มีความมั่งคั่งสูง ผู้เกษียณอายุจากต่างประเทศ กลุ่มที่ต้องการทำงานจากประเทศไทยและกลุ่มผู้มีทักษะเชี่ยวชาญพิเศษ โดยที่ประชุมได้มอบหมายให้หน่วยงานที่เกี่ยวข้องไปพิจารณาข้อเสนอในรายละเอียดต่อไป